《以柳塘春水漫分韵得柳字》
元代·顾瑛

剥啄谁扣门？乃是忘年友。远从商溪来，过我绳枢牖。

入门无一商，但觉惊我丑。我丑我自知，削发事三有。

学佛亦何补，用以脱尘垢。全我浊世身，荐我生身母。

羡君颜色好，濯濯春月柳。不为时所趋，甘著儒冠守。

即今一相见，意思两弥厚。春风吹杨花，落我杯中酒。

愿持满满杯，再起为君寿。君其勿我辞，罄此扫愁帚。

不闻乱军中，食人如食狗。苗獠虐已甚，横杀掠人妇。

自古戎旅间，此事十八九。若以乐土商，无出平湖右。

未知干戈世，能免饿莩否。忍君遽云别，更欲周旋久。

横塘新水发，舟楫不肯后。君今必欲归，为语无隐叟。

愿施七宝床，大作狮子吼。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。